KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksista neuvoston kantaan ehdotuksesta EUROOPAN PARLAMENTIN JA NEUVOSTON asetukseksi neuvoston asetuksen (EY) N:o 1528/2007 liitteen I muuttamisesta siltä osin kuin on kyse tiettyjen valtioiden poistamisesta neuvottelut päätökseen saaneiden alueiden ja valtioiden luettelosta /* COM/2013/0277 final - 2011/0260 (COD) */





2011/0260 (COD) KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksista neuvoston kantaan ehdotuksesta EUROOPAN PARLAMENTIN JA NEUVOSTON asetukseksi neuvoston asetuksen (EY) N:o 1528/2007 liitteen I muuttamisesta siltä osin kuin on kyse tiettyjen valtioiden poistamisesta neuvottelut päätökseen saaneiden alueiden ja valtioiden luettelosta 1. Johdanto Euroopan unionin toiminnasta tehdyn sopimuksen 294 artiklan 7 kohdan c alakohdassa määrätään, että komissio antaa lausunnon tarkistuksista, joita Euroopan parlamentti on ehdottanut toisessa käsittelyssä. Komissio antaa jäljempänä lausuntonsa parlamentin ehdottamista kahdesta tarkistuksesta. 2. Tausta Sen jälkeen kun Cotonoun sopimus, jossa vahvistettiin Afrikan, Karibian ja Tyynenmeren maiden (AKT-maat) ja alueiden kanssa tehtävien talouskumppanuussopimusten periaatteet ja määräykset, allekirjoitettiin vuonna 2000 ja neuvotteluprosessi alkoi, tietyt maat ovat saaneet neuvottelut päätökseen ja parafoineet väliaikaiset talouskumppanuussopimukset vuoden 2007 lopussa. Tullietuuksia koskevien häiriöiden välttämiseksi 20. joulukuuta 2007 annetussa neuvoston asetuksessa (EY) N:o 1258/2007 (nk. markkinoillepääsyasetus) säädetään edellytyksistä, joiden mukaisesti EU soveltaa yksipuolisesti ja tilapäisesti ennakkoon tullietuuksia 1. tammikuuta 2008 alkaen, kunnes talouskumppanuussopimukset on ratifioitu. AKT-maista 19 maata on toteuttanut talouskumppanuussopimustensa ratifioimiseksi tarvittavat toimet, mutta 17 maata ei ole vielä tehnyt niin. Markkinoillepääsyasetuksen 2 artiklan 3 kohdassa esitettyjen perusteiden mukaisesti kyseiset 17 maata eivät enää täytä markkinoillepääsyasetuksen edellytyksiä eikä niiden tullietuuksia pitäisi näin ollen pitää voimassa. 3. Komission ehdotuksen tavoite Komission ehdotuksella on tarkoitus muuttaa etuuksista hyötyvien maiden luetteloa (asetuksen liite I) poistamalla siitä 1. tammikuuta 2014 ne maat, jotka eivät ole vielä toteuttaneet talouskumppanuussopimuksen ratifioimiseksi tarvittavia toimia. Ehdotuksella pyritään niiden talouskumppanuussopimuksien kumppaneiden tasapuoliseen kohteluun, jotka ovat täyttäneet velvoitteensa täysimääräisesti. 4. Komission lausunto Euroopan parlamentin ehdottamasta tarkistuksesta – Voimaantulopäivän myöhäistäminen Toisessa käsittelyssä Euroopan parlamentti ehdotti, että markkinoillepääsyasetukseen tehtävän muutoksen voimaantulopäivää myöhäistetään kymmenellä kuukaudella eli 1. lokakuuta asti. Komissio kannattaa edelleen alkuperäisen ehdotuksensa mukaista voimaantulopäivää 1. tammikuuta 2014, koska lisäviivytykset lisäävät väliaikaisten järjestelyjen jatkamiseen liittyviä riskejä, sillä järjestelyt eivät muodosta vankkaa oikeusperustaa AKT-maiden markkinoille pääsyyn. Toimielinten välisen yksimielisyyden ja laajan enemmistön varmistamiseksi muutosehdotukselle tarkistus voidaan kuitenkin hyväksyä. – Toimivallan siirron rajoittamista koskeva tarkistus Euroopan parlamentin toinen tarkistus koskee komissiolle siirretyn toimivallan ajallista rajoittamista. Vaikka komissio ei alun perin ollut ehdottanut ajallisia rajoituksia, Euroopan parlamentti ehdottaa toimivallan siirron rajoittamista viiteen vuoteen siten, että sitä voidaan jatkaa. Vaikka komissio ei pidä tällaista lähestymistapaa suositeltavana, muutos ei kuitenkaan aiheuta erityisiä ongelmia käsillä olevassa tapauksessa ja se voidaan sen vuoksi hyväksyä. 5. Päätelmät Komissio muuttaa Euroopan unionin toiminnasta tehdyn sopimuksen 293 artiklan 2 kohdan nojalla ehdotustaan edellä esitetyn mukaisesti.